钦定古今图书集成/明伦汇编/官常典/第105卷 > 《皇第十一男征封雅王第十二男祥封琼王制》
## 钦定古今图书集成/明伦汇编/官常典/第105卷 > 《皇第十一男征封雅王第十二男祥封琼王制》

张元晏

门下：“成周之建藩翰也，本以宗盟；大汉之分茅社也，
先诸子弟。推强干弱枝之义，遵自家刑国之文，用能
夹辅公朝，尊奖王室。朕上承宗庙，下抚黎元，固安万
邦，惠绥群品，事必在于师古，理宁系于徇私。爰举旧
章，式为令典。第十一男征，忠肃挺秀，清明在躬，孝敬
本于生知，端粹资乎神授，蕴《题鞭》之妙思，慕置醴之”
前规。第十二男祥，美秀呈姿，温良毓德。体宽雅以养
性，持愿恭而立身。踵为善之懿图，继好学之休誉。咸
在龆龀，克守义方。必当益茂清徽，俱为令器。是用各
分圭瑞，并列封疆。申以渥恩，委之善地。於戏！《当绮》
之岁，膺茅土之荣。凤序联芳，犬牙锡壤。尔宜简以莅
众，俭而在公。善友应徐，敬师申白。交修鲁卫之政，俾
成“虞芮之风。往惟钦哉，服我丕训。征可封雅王，祥可
封琼王。仍令所司择日备礼册命，主者施行。”